ร้านไทยกว่า 5 พันแห่งแดนมะกันเปลี่ยนสูตรวุ่น! FDA สั่งแบน “น้ำปลาไทย” หวั่นก่อมะเร็ง!
ร้านไทยกว่า 5 พันแห่งแดนมะกันเปลี่ยนสูตรวุ่น! FDA สั่งแบน "น้ำปลาไทย" หวั่นก่อมะเร็ง!
22 ต.ค. 2561

“เว็บไซต์ www.khaosod.co.th” รายงานว่า วันนี้ (22 ต.ค.) นายนพดล ทองมี ผู้อำนวยการสำนักงานส่งเสริมการค้าระหว่างประเทศ ประจำนิวยอร์ก ประเทศสหรัฐอเมริกา เปิดเผยว่า ขณะนี้ Office of Compliance, Center of Food Safety and Applied Nutri-tion ของสำนักงานคณะกรรมการอาหารและยาสหรัฐ (FDA) ได้ประกาศห้ามนำเข้าน้ำปลาจากไทย
ทั้งนี้เนื่องจาก FDA สุ่มตรวจพบว่าน้ำปลามีสารทำให้เกิดมะเร็ง และต้องมีการพิสูจน์ทางวิทยาศาสตร์หรือต้องต้ม
อย่างไรก็ตาม ถึงแม้ว่าประเด็นนี้ทางผู้ประกอบการไทยเองมองว่าไม่ใช่เรื่องใหญ่ แต่สำนักงานคณะกรรมการนโยบายรัฐวิสาหกิจ (สคร.) คาดว่าประเด็นจะส่งผลต่อร้านอาหารไทยในสหรัฐ ซึ่งมีอยู่ประมาณ 5,000 กว่าร้าน และยังมีร้านอาหารเอเชียจากกัมพูชา เวียดนาม ซึ่งต่างก็จำเป็นต้องบริโภคน้ำปลา 
โดยประเด็นดังกล่าวส่งผลให้ร้านอาหารหลายแห่งหันไปใช้เกลือแทน และอาจเกิดปัญหาคล้ายซอสศรีราชาที่เสียโอกาสส่งออกในตลาดดังกล่าว ดังนั้นจึงต้องประสานไปยังหน่วยงานที่เกี่ยวข้องให้เข้ามาช่วยแก้ปัญหาต่อไป
ด้าน นายวิศิษฐ์ ลิ้มลือชา นายกสมาคมผู้ผลิตอาหารสำเร็จรูป เปิดเผยว่า ขณะนี้ได้มีการประสานกับบริษัทผู้ที่ถูกห้ามนำเข้าแล้ว ทราบว่าอยู่ระหว่างการแก้ไข โดยเคสนี้จะแตกต่างจากเคสของน้ำปลาทิพรสก่อนหน้านี้ ซึ่งทางสหรัฐขอให้มีการตรวจสอบทางวิทยาศาสตร์เพื่อพิสูจน์ว่าไม่ได้มีสารเจือปนและให้ต้ม
ทั้งนี้กระบวนการหมักน้ำปลาโดยใช้ความเค็มเป็นกระบวนการปกติของคนเอเชียที่มีความปลอดภัยสูงตามมาตรฐานสากล สามารถถนอมอาหารโดยใช้ความเค็ม แต่ไม่สามารถนำไปต้มได้เพราะจะทำให้รสชาติเปลี่ยนแปลง 
อย่างไรก็ตาม มั่นใจว่าครั้งนี้จะสามารถคลี่คลายปัญหาไปได้ และไม่ส่งผลกระทบต่อการส่งออกน้ำปลา
อนึ่ง เมื่อวันที่ 3 พ.ค. ที่ผ่านมา FDA จัดให้บริษัท โรงงานน้ำปลาไทย (ตราปลาหมึก) จํากัด เข้าในบัญชี Import Alert 16-120 และกักกันการนําเข้า เนื่องจากละเมิดกฎระเบียบ HACCP สําหรับสินค้าอาหารทะเล 
โดยระบุว่ากระบวนการผลิตน้ำปลาอาจจะก่อให้เกิดสาร Histamine และสารพิษจากเชื้อแบคทีเรีย clostridium butolinum ซึ่งเป็นอันตรายต่อผู้บริโภค
โดยจากการตรวจสอบ Import Alert ข้างต้นปรากฏว่ามีบริษัทผู้ส่งออกน้ำปลาไทย ได้แก่ 1) Saigon International (2004) จ.ราชบุรี 2) Tang Sang Hah จ.สมุทรปราการ (ทิพรส) ครั้งแรก วันที่ 21 เม.ย. 57 และครั้งที่ 2 วันที่ 20 พ.ค. 57 และล่าสุด 3) Thai Fishsauce Factory (Squid Brand) Co., Ltd. (ตราปลาหมึก) เมื่อวันที่ 20 พ.ค. 61